DA Den Europæiske Unions Tidende C 113/36

Sag anlagt den 20. februar 2009 — Química Atlântica mod Kommissionen

(Sag T-71/09)

2009/C 113/74

Processprog: portugisisk

Parter

Sagsøger: Química Atlântica, Lda (Lissabon, Portugal) (ved advogado J. Teixeira Alves)

Sagsøgt: Kommissionen for De Europæiske Fællesskaber

Sagsøgerens påstande

— Det fastslås, at Kommissionen var forpligtet til at træffe foranstaltninger til harmonisering af kriterierne for tariferingen af og opkrævningen af told for dicalciumfosfat indført fra Tunesien.

— Det fastslås, at Kommissionens udeladelse medfører væsentlige forskelle i toldopkrævningen for varer, der angives i Portugal, sammenlignet med varer, der angives i medlemsstater, der på grund af deres geografiske nærhed konkurrerer med de erhvervsdrivende, der angiver disse varer i Portugal.

— Kommissionen tilpligtes at vedtage foranstaltninger til harmonisering af toldtariferingen af dicalciumfosfat.

— Kommissionen tilpligtes at tage hensyn til, at fosfat er et uorganisk produkt, der opnås ved at tilsætte en syre til mineraler, hvorfor tariferingen af produktets indledningsvis er udelukket fra de første 24 kapitler i den fælles toldtarif.

— Kommissionen tilpligtes at træffe foranstaltninger til sikring af, at den tarifering, de forskellige medlemsstater foretager, er harmoniseret og i overensstemmelse med passende fortolkningskriterier.

— Sagsøgeren indrømmes ret til tilbagebetaling af den told, selskabet er blevet opkrævet ud over, hvad der følger af anvendelsen af satsen for pos. 2835 52 90.

— Kommissionen for De Europæiske Fællesskaber tilpligtes at betale sagens omkostninger og de nødvendige udgifter, som sagsøgeren har afholdt, bl.a. udgifter til advokatens rejse, ophold og vederlag.

Søgsmålsgrunde og væsentligste argumenter

Sagsøgeren forhandler dicalciumfosfat indført fra Tunesien, som sagsøgeren indtil 1994 angav i tolden som calciumhydrogenorthofosfat (dicalciumfosfat) i KN-pos. 2835 52 90. De portugisiske toldmyndigheder krævede, at dicalciumfosfatet blev angivet i KN-pos. 2309 90 98 som en tilberedning af den art, der anvendes som dyrefoder — andre varer, hvoraf der opkræves told med en høj sats. Herved tariferes den samme vare i Frankrig, Det Forenede Kongerige og Spanien, der aftager næsten alt det dicalciumfosfat, der fra Tunesien eksporteres til EU, i pos. 2835 52 90 til en nulsats.

Sagsøgeren opfordrede Kommissionen til at vedtage foranstaltninger til harmonisering af toldtariferingen af dicalciumfosfat, men Kommissionen handlede ikke. Kommissionen har udskudt at træffe afgørelse om harmonisering af dicalciumfosfat siden 2005. Kommissionen foretog i december 2008 en udtrykkelig handling med negativt indhold bestående dels i at erklære, at tariferingen af dicalciumfosfat i toldpos. 2309 er sikker og ensartet i de forskellige medlemsstater, dels i den heraf følgende afvisning af at træffe foranstaltninger til at ensrette tariferingen. Kommissionen er i besiddelse af oprindelige dokumenter, der beviser, at dicalciumfosfat indført fra Tunesien, der er den største leverandør til Fællesskabet, i Frankrig og Spanien tariferes i toldpos. 2835 25 90, og har mulighed for at få kendskab til, at denne tarifering som minimum også foretages i Det Forenede Kongerige. Den blotte bekræftelse af, at der ikke er problemer med tariferingen af dicalciumfosfat i de andre medlemsstater er en sandhed med modifikationer, fordi det ikke fremgår, at der i disse medlemsstater ikke indføres dicalciumfosfat fra Tunesien. Det påhvilede Kommissionen at undersøge, om dicalciumfosfatet fra Tunesien havde en lignende sammensætning som de surrogater, der indføres fra andre oprindelsessteder, hvilket ikke blev gjort, skønt Kommissionen havde kendskab til, at der var udstedt en bindende tariferingsoplysning i Frankrig. Kommissionens besvarelse af sagsøgerens klager legitimerer forskellige og dermed nødvendigvis urigtige toldtariferinger, bygger på urigtige forudsætninger og indeholder i sidste ende ingen foranstaltning til harmonisering af tariferingskriterierne, idet den tidligere usikre situation opretholdes.

De portugisiske domstole har bekræftet de portugisiske toldmyndigheders afgørelser uden at forelægge en anmodning om præjudiciel afgørelse for De Europæiske Fællesskabers Domstol, således som de var forpligtet til. I de medlemsstater, der indfører dicalciumfosfat fra Tunesien, angives varen almindeligvis i toldpos. 2835 52 90. Denne forskellighed i toldtariferingen, der afspejles i toldopkrævningen, afholdt sagsøgeren fra det spanske marked, hvor dicalciumfosfat var afgiftsfritaget på grund af tariferingen i toldpos. 2835 52 90.